《题汧湖二首》
唐代·许棠

偶得湖中趣，都忘陇坻愁。边声风下雁，楚思浪移舟。

静极亭连寺，凉多岛近楼。吟游终不厌，还似曲江头。

陇首时无事，湖边日纵吟。游鱼来复去，浴鸟出还沉。

蜃气藏孤屿，波光到远林。无人见垂钓，暗起洞庭心。

作者简介：许棠（生卒年不详），字文化，唐代诗人。咸通十二年，进士及第，曾为江宁丞。后辞官，潦倒以终，为“咸通十哲”之一。